এখনই অর্জুন সিংয়ের গ্রেফতারি নয়, জানাল কলকাতা হাইকোর্ট

উত্তর ২৪ পরগনা: কলকাতা হাইকোর্টের (Calcutta High Court) নির্দেশে সাময়িক স্বস্তি পেলেন ব্যারাকপুরের (Barrackpore) প্রাক্তন সাংসদ ও বিজেপি (BJP) নেতা অর্জুন সিং (Arjun Singh)। সম্প্রতি জগদ্দলের মজদুর ভবনের কাছে বোমাবাজি ও গুলিচালনার ঘটনায় (Jagaddal Shootout) তাঁর নাম জড়িয়ে পড়ে। এই ঘটনায় জগদ্দল থানার পুলিশ একাধিকবার সমন পাঠিয়েও তাঁকে হাজির করাতে ব্যর্থ হয়। এরপরই ব্যারাকপুর মহকুমা আদালতে তাঁর গ্রেফতারি পরোয়ানা জারি হয়।

এই মামলায় হাইকোর্টে আবেদন করতেই বিচারপতি মৌখিকভাবে নির্দেশ দেন, আগামী বৃহস্পতিবার পর্যন্ত পুলিশ বিজেপি নেতা অর্জুন সিং-এর বিরুদ্ধে কোনও কঠোর পদক্ষেপ নিতে পারবে না। পাশাপাশি, বিচারপতি পুলিশের ভূমিকা নিয়েও প্রশ্ন তোলেন এবং তদন্তের আগেই কেন তড়িঘড়ি তাঁকে গ্রেফতার করার উদ্যোগ নেওয়া হল, সে বিষয়েও ব্যাখ্যা চান।

আরও পড়ুন: বেআইনি বাজি আটকাতে কড়া রাজ্য পুলিশের ডিজি রাজীব কুমার

এই বিষয়ে প্রতিক্রিয়া জানিয়ে অর্জুন সিং-এর পুত্র তথা ভাটপাড়ার বিধায়ক পবন সিং বলেন, “আমি শুনেছি মহামান্য আদালত জানিয়েছেন এখনই বাবাকে গ্রেফতার করা যাবে না। আমরা পরবর্তী শুনানির দিকে তাকিয়ে আছি। এটা রাজনৈতিক ষড়যন্ত্র।”

তবে, তৃণমূল কংগ্রেসের পক্ষ থেকে এর পাল্টা কটাক্ষ করা হয়েছে। ভাটপাড়া টাউন তৃণমূল সভাপতি দেবজ্যোতি ঘোষ বলেন, “পুরোটাই আইনের বিষয়, আমাদের কিছু বলার নেই। তবে মানুষ বুঝে গিয়েছে, বোমা-গুলি, খুন সবই অর্জুন সিং-এর সমার্থক।” আগামী বৃহস্পতিবার মামলার পরবর্তী শুনানি হওয়ার কথা। রাজনৈতিক মহলে এই মামলাকে কেন্দ্র করে চাঞ্চল্য ছড়িয়ে পড়েছে।